หอการค้าไทย ขอบคุณรัฐบาลไม่ล็อกดาวน์ประเทศ ย้ำภาครัฐดูแลให้เข้าถึง ATK มากขึ้น
นายสนั่น อังอุบลกุล ประธานกรรมการหอการค้าไทยและสภาหอการค้าแห่งประเทศไทย เปิดเผยว่า ขอบคุณรัฐบาลที่ฟังเสียงผู้ประกอบการ โดยใช้การยกระดับพื้นที่ให้เป็นระดับสีส้ม หรือพื้นที่ควบคุม 69 จังหวัด และไม่ได้เป็นการล็อกดาวน์ทั้งประเทศ แม้อาจส่งผลกระทบต่อความเชื่อมั่นและเศรษฐกิจโดยรวมอยู่บ้าง แต่เชื่อว่าเป็นเพียงระยะสั้นเท่านั้น โดยต่อจากนี้ ต้องเฝ้าระวังอย่างใกล้ชิด เพราะอาจเป็นจุดเปลี่ยนในการฟื้นตัวทางเศรษฐกิจของประเทศ หากทุกคนให้ความร่วมมือตามคำแนะนำ เชื่อว่าผู้ติดเชื้อจะมีแนวโน้มที่ลดลงได้ ทั้งนี้ ได้มีการแจ้งให้หอการค้าจังหวัดและสมาคมการค้าช่วยกำกับดูแลผู้ประกอบการที่เป็นสมาชิก พร้อมเสนอว่าภาครัฐต้องเข้ามาดูแลเรื่องราคาและการเข้า ATK ให้มากขึ้น เนื่องจากเป็นเครื่องมือสำคัญในการตรวจหาเชื้อเบื้องต้น ขณะที่การเลื่อนเปิดสถานบันเทิง อาจจะกระทบต่อผู้ประกอบการบ้าง แต่การอนุญาตให้ปรับเปลี่ยนรูปแบบเป็นร้านอาหารได้แทน ก็ถือเป็นการช่วยบรรเทาผลกระทบได้ส่วนหนึ่ง นอกจากนี้ ในพื้นที่นำร่องท่องเที่ยว 8 จังหวัด ที่อนุญาตให้ดื่มเครื่องดื่มแอลกอฮอล์ได้ถึง 3 ทุ่ม ยังเป็นแนวทางที่เหมาะสมในช่วงเวลาเช่นกันส่วนการเปิดรับผู้เดินทางเข้าราชอาณาจักรในพื้นที่นำร่องการท่องเที่ยว 3 จังหวัด/พื้นที่ ได้แก่ สุราษฎร์ธานี พังงา และกระบี่ ตั้งแต่วันที่ 11 มกราคมนั้น จะเป็นตัวเสริมให้การท่องเที่ยวค่อยๆ ฟื้นตัวขึ้น โดยภาคเอกชนเสนอให้ภาครัฐทยอยเพิ่มพื้นที่ที่มีความพร้อมในระยะต่อไปด้วย อย่างไรก็ตาม การระงับ Test &amp;Go  มองว่าจะกระทบต่อชื่อเสียงหรือภาพลักษณ์ของประเทศ รวมทั้งภาคส่วนที่เกี่ยวข้อง ภาครัฐจึงควรใช้วิธีปรับมาตรการ เช่นเดียวกับที่บางประเทศได้มีการนำมาปรับใช้แล้ว ทั้งนี้ หอการค้าไทยเห็นด้วยกับแนวทางของ ศบค.ที่ให้พิจารณาเพิ่มวันทำงานที่บ้าน และไม่ประกาศล็อกดาวน์ โดยจะช่วยรณรงค์ไปยังเครือข่ายเพื่อให้ความร่วมมือต่อไป